Die liefdesboek | penpunt
Heel gepas word Die liefdesboek, ’n gesamentlike skrywe deur Christine Ferreira en Marielle de Vos, uitgegee in Februarie, die befaamde maand van die liefde. Maar moet nie die fout maak om oppervlakkige stories oor romantiese liefde daarin te soek nie.
Die eerste hoofstuk is getiteld “die Bybel, ’n liefdesbrief.” ’n Engelse spreuk word aangehaal: “Many books can inform you. Only the Bible can transform you.” Die skrywers het ’n klomp teksgedeeltes uit die Bybel sinvol aanmekaargehaak en God se liefdesverklaring aan Sy kinders neergepen. Dit is so besonders dat ek dit al drie of vier maal deurgelees het.
Wat kan jy verwag om in die boek te vind? Elke hoofstuk volg ’n basiese patroon: ’n Beskrywende titel en mooi illustrasie, ’n teksvers en dan een of twee liefdesverhale uit die Bybel met praktiese toepassing vir die moderne lewe. Dan volg ’n gebed en wenke oor hoe om die liefde uit te leef. “Woorde van wysheid” is gepaste en treffende aanhalings. Onder “Lees wyer” vind ons ’n lys van toepaslike skrifgedeeltes.
Daar is plek vir notas, en spesifiek om die uitdagings aan die einde van die hoofstukke neer te pen, dinge soos jou gunsteling teksverse, of dinge waaroor jy bekommer, waardes waarvolgens jy poog om te leef. Elke hoofstuk kom met sy eie unieke uitdagings aan die leser om te dink en sy gedagtes neer te pen.
Dan volg daar ‘n hoofstuk wat gewy word aan hedendaagse liefdesverhale, getuienisse en lewenslesse wat gedeel word. ‘n Laaste woord is ‘n hoofstuk wat bestaan uit ‘n paar bekendes se “hartswoorde oor die liefde”. Kyk daar uit vir name soos Carike Keuzenkamp, Lieb Bester, Esté Geldenhuys en vele ander.
Maak gerus tyd om hierdie boek aandagtig deur te werk. Elke hoofstuk kan maklik ’n studiestuk vir ’n paar dae wees. Dit sal ’n uitstekende geskenk wees vir iemand wat erns maak met sy verhouding met die Here.